Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ј. М. од Скопје, поднесена против Министерството за правда, на 11.04.2023 година го донесе следното

**Р Е Ш Е Н И Е**

Жалбата од Ј. М. од Скопје, поднесена против Министерството за правда, заведена во архивата на Агенцијата за заштита на правото на слободен пристап до информациите од јавен карактер под бр.08-151 на 07.04.2023 година **СЕ ОТФРЛА како ненавремена**.

**О Б Р А З Л О Ж Е Н И Е**

Како што е наведено во Жалбата, Ј. М. од Скопје на 30.01.2023 година, поднелa Барање за пристап до информации од јавен карактер до Министерството за правда, со кое побаралa по пошта или емаил да и се достави препис, или фотокопија од следната информација:

„Моето барање за слободен пристап до информација од јавен карактер е барањето информација статистички вкупно, досега на колку лица им е издадено уверение за правосуден испит врз основа на признаено такво право на барателот кој се има стекнато со образование дипломиран правник, степен доктор на правни науки со врз основа и согласно член 24 од Законот за правосуден испит (Службен лист на СФРЈ бр.26/80 и 7/88) како и врз основа на член 24 од Законот за правосуден испит (Службен весник на РМ бр.10/2010) и член 31 од Законот за правосуден испит (Службен весник на РМ бр.137/13 и 153/15)“.

Имателот на информации, на ова Барање не одговорил во законски предвидениот рок, поради што Барателот на информацијата, поднел Жалба заведена во Агенцијата под арх. бр. 08-151 на 07.04.2023 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Во конкретниот случај, Барателот на информации Барањето до Имателот на информации го поднел на 30.01.2023, а Имателот на информации не му одговорил во законски предвидениот рок од 20 дена, додека Жалбата од страна на Барателот на информации до Агенцијата е поднесена на 07.04.2023 година, во случајот таа е поднесена со задоцнување по истекот на законски предвидениот рок.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**